LIETUVOS RESPUBLIKOS

VYRIAUSIASIS VALSTYBINIS DARBO INSPEKTORIUS

Į S A K Y M A S

DĖL LIETUVOS RESPUBLIKOS VAIKO TEISIŲ APSAUGOS PAGRINDŲ ĮSTATYMO 30 STRAIPSNIO REIKALAVIMŲ LAIKYMOSI IR ŠIŲ REIKALAVIMŲ PAŽEIDIMŲ PREVENCIJOS VYKDYMO DEKLARAVIMO LIETUVOS RESPUBLIKOS VALSTYBINEI DARBO INSPEKCIJAI PRIE SOCIALINĖS APSAUGOS IR DARBO MINISTERIJOS

2025 m. kovo 28 d. Nr. EV-47

Vilnius

Vadovaudamasis Lietuvos Respublikos valstybinės darbo inspekcijos įstatymo 8 straipsnio 2 dalies 1 ir 6 punktais bei Lietuvos Respublikos valstybinės darbo inspekcijos prie Socialinės apsaugos ir darbo ministerijos nuostatų, patvirtintų Lietuvos Respublikos socialinės apsaugos ir darbo ministro 2009 m. gegužės 12 d. įsakymu Nr. A1-316 „Dėl Lietuvos Respublikos valstybinės darbo inspekcijos prie Socialinės apsaugos ir darbo ministerijos nuostatų patvirtinimo“, 8.1.24 papunkčiu, kuriuo šiai įstaigai pavesta prižiūrėti, ar darbdaviai laikosi Lietuvos Respublikos vaiko teisių apsaugos pagrindų įstatymo 30 straipsnyje nurodytų reikalavimų, ir vykdyti šių reikalavimų pažeidimų prevenciją (išskyrus Vaiko teisių apsaugos pagrindų įstatymo 30 straipsnio 13 dalies 1–3 punktuose nurodytas įstaigas, įmones ir organizacijas):

1. T v i r t i n u pridedamus:

1.1. Įmonių, įstaigų ir organizacijų, inspektuojamų elektroniniu būdu dėl Lietuvos Respublikos vaiko teisių apsaugos pagrindų įstatymo 30 straipsnio reikalavimų laikymosi ir šių reikalavimų pažeidimų prevencijos vykdymo deklaravimo, sąrašą (toliau – Sąrašas);

1.2. teminę ataskaitą „Vaiko teisių apsaugos pagrindų įstatymo reikalavimų vykdymo deklaravimas“ (toliau – Deklaravimo teminė ataskaita).

2. N u r o d a u įmonių, įstaigų ir organizacijų (toliau – įmonės), įtrauktų į Sąrašą, vadovams užtikrinti, kad jų paskirti atsakingi asmenys:

2.1. įvertintų pagal Deklaravimo teminę ataskaitą Lietuvos Respublikos vaiko teisių apsaugos pagrindų įstatymo 30 straipsnyje nurodytų reikalavimų laikymąsi ir šių reikalavimų pažeidimų prevencijos vykdymą;

2.2. informaciją apie Lietuvos Respublikos vaiko teisių apsaugos pagrindų įstatymo 30 straipsnyje nurodytų reikalavimų laikymąsi ir šių reikalavimų pažeidimų prevencijos vykdymą pateiktų nuo 2025 m. balandžio 15 d. iki 2025 m. gegužės 15 d. Lietuvos Respublikos valstybinei darbo inspekcijai prie Socialinės apsaugos ir darbo ministerijos (toliau – VDI) elektroniniu būdu atsakant į Deklaravimo teminės ataskaitos klausimus tiesiogiai prisijungus prie VDI Elektroninių paslaugų darbdaviams sistemos (toliau – EPDS). Deklaravimo teminės ataskaitos popieriniai variantai negalioja.

3. Į p a r e i g o j u:

3.1. VDI Biudžeto ir veiklos planavimo skyriaus vedėją organizuoti:

3.1.1. įmonių, įtrauktų į Sąrašą, individualų informavimą apie šiuo įsakymu joms nustatytas prievoles – per 10 darbo dienų po šio įsakymo pasirašymo;

3.1.2. įmonių informacijos apie Lietuvos Respublikos vaiko teisių apsaugos pagrindų įstatymo 30 straipsnyje nurodytų reikalavimų laikymąsi ir šių reikalavimų pažeidimų prevencijos vykdymą, pateiktos EPDS, statistinių rezultatų apibendrinimo parengimą ir pateikimą VDI Darbo teisės skyriui iki 2025 m. birželio 17 d.;

3.2. VDI Darbo teisės skyriaus vedėją organizuoti:

3.2.1. atitinkamos analitinės informacijos parengimą ir pateikimą skelbti VDI interneto svetainėje (esant poreikiui, kitoms valstybės institucijoms ir įstaigoms) iki 2025 m. liepos 15 d.;

3.2.2. informacijos ir duomenų apie įmones, kurios buvo įtrauktos į Sąrašą, bet EPDS neužpildė Deklaravimo teminės ataskaitos, pateikimą VDI teritoriniams skyriams pagal jų administruojamą teritoriją administracinių nusižengimų teisenai pradėti;

3.3. VDI Informacinių technologijų ir dokumentų valdymo skyriaus vedėją organizuoti šio įsakymo su priedais paskelbimą Teisės aktų registre bei VDI interneto išorės svetainėje;

3.4. VDI Administravimo skyriaus vedėją per 3 darbo dienas po šio įsakymo pasirašymo organizuoti visuomenės informavimą apie šiuo įsakymu įmonėms nustatytas prievoles.

4. P a v e d u šio įsakymo vykdymo kontrolę VDI kancleriui.

Lietuvos Respublikos vyriausiasis valstybinis

darbo inspektorius	Jonas Gricius